সুপ্রিয় হৃদয়ে বাংলাদেশ, পোস্টটি প্রকাশিত হবার পরপরই পড়েছিলাম। ব্যস্ততার কারণে মন্তব্য করতে দেরি। কাজী সাহেবের কাছে অবশ্যই আমরা কৃতজ্ঞ এই কারণে, যে বয়সে পাঠভ্যাস গড়ে তোলার কথা আমাদের, সে বয়সে আমরা আমাদের বয়সপযোগী আনন্দময় বই পেয়েছিলাম তাঁর সেবা প্রকাশনীর দ্বারা। পড়েছিলাম বিখ্যাত সব বইয়ের অনুবাদ অত্যন্ত সহজ ও সাবলীল ভাষায়। আর বইয়ের মূল্যটাও ছিল তখন হাতের নাগালে। রংপুর গার্লস স্কুল থেকে বাসা যাবার পথে লক্ষী সিনেমা হলের পাশে ছোট একটা পুরোনো বইয়ের দোকান ছিল (জানিনা এখন ও আছে কী না)। আমরা বান্ধবীরা দল বেধে স্কুল ছুটি হলে ওখানে যেতাম। টিফিনে আচার আর ঝালমুরি না খেয়ে জমানো টাকা দিয়ে তিন গোয়েন্দা আর অনুবাদ গুলো কিনতাম। কে কবে বইয়ের টার্ন পাবে আগেই ঠিক করে নেয়া হতো..পাছে ঝগড়া না লেগে যায়!! আমরা বই পড়া শিখেছি মূলত সেবা আর সায়ীদ স্যার এর বিশ্বসাহিত্য কেন্দ্রের হাত ধরে। তাই আমি আমাদের প্রজন্মের পাঠকদের পক্ষ থেকে সায়ীদ স্যার আর কাজী সাহেবের দুজনের প্রতি আমাদের সশ্রদ্ধ কৃতজ্ঞতা নিবেদন করছি।